শিশু অবস্থাতে ভদ্রতার মুখোশ পড়া যে অসুস্থ মানুষগুলো আমাকে নোংরা উদ্দেশ্যে ছুঁয়ে দেখার চেষ্টা করেছে, তারা যে অন্য কোন শিশুর ক্ষেত্রেও একই চেষ্টা চালায় নি সে কথা তো বলা যায় না। তার মানসিক বিকৃতির শিকার হয়তো আরো অনেকেই হয়েছে। কিন্তু কেউ কেউ হয়তো ভয়ে আমার মতো পরিবারের কাছে লুকিয়েছে। কারো ক্ষেত্রে হয়তো জানা সত্ত্বেও পরিবারের অভিভাবকেরাই সম্মানের কথা ভেবে অথবা ঝামেলা হবে চিন্তা করে বিষয়টি চেপে গেছে। অথচ যদি ঘটনাগুলো ওই সময় তুলে ধরা হতো, প্রতিবাদ করা হত, তাহলে ওই বিকৃত মানসিকতার দুই প্রতিবেশীর ব্যাপারে অন্য অভিভাবকেরা সাবধান হয়ে যেত। মজার বিষয় হচ্ছে আমার যে খেলার সাথীর বাবারা অশোভন আচরণটি আমার সাথে করেছিলেন, তার নিজের মেয়েটিও বহুবার অন্যদের দ্বারা একই ভাবে হয়রানির শিকার হয়েছে যা সে নিজে আমাকে বলেছে। অথচ আমি কখনো তাকে বলে উঠতে পারি নি যে একই দোষে তার নিজের বাবাও দুষ্ট।